PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2010/FH/3/1/004	Bratislava 09. februára 2010	

Protimonopolný úrad Slovenskej republiky, odbor koncentrácií, v správnom konaní číslo 0046/OK/2009 začatom dňa 21. 12. 2009 na základe oznámenia koncentrácie prostredníctvom splnomocnenej spoločnosti Ružička Csekes, s. r. o., Vysoká 2/B, 811 06  Bratislava, v mene ktorej koná na základe substitučného plnomocenstva JUDr. Naďa Spustová, vo veci koncentrácie podnikateľov NESTLÉ S.A. so sídlom Avenue Nestlé 55, CH-1800 Vevey, Švajčiarsko, reg. č.: CH-550-0067293-5 a Technocom LLC, so sídlom Prospect Geroyiv Stalingradu 45, Kharkiv, 61105, Ukrajina, reg. č.: 30511780,

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v nadobudnutí nepriamej výlučnej kontroly podnikateľom NESTLÉ S.A. so sídlom Avenue Nestlé 55, CH-1800 Vevey, Švajčiarsko, reg. č.: CH-550-0067293-5 nad podnikom podnikateľa Technocom LLC, so sídlom Prospect Geroyiv Stalingradu 45, Kharkiv, 61105, Ukrajina, reg. č.: 30511780 na základe Zmluvy o kúpe a prevode akcií uzatvorenej dňa 08. 12. 2009 medzi spoločnosťou TEKWARE Limited so sídlom Agias Zonis, 50 Arianthi Court 2nd floor, P.C. 3090, Limassol, Cyprus, reg. č.: HE232827 a spoločnosťou VICTORY FUTURE INVESTMENT Limited so sídlom 88 Hong Po Road, 2/F, House 111, Villa pinada House, Tuen Mun, New Territories, Hong Kong, reg. č.: 1308902, ako predávajúcimi, a spoločnosťou NESTLÉ S.A. so sídlom Avenue Nestlé 55, CH-1800 Vevey, Švajčiarsko, reg. č.: CH-550-0067293-5 a spoločnosťou SOMAFA S.A. so sídlom Zugerstrasse 8, 6330 Cham, Švajčiarsko, reg. č. 055014, ako kupujúcimi, a pánom Pham Nhat Vuong ako ručiteľom. 

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 4776/2009 dňa 21. 12. 2009 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikateľ NESTLÉ S.A. so sídlom Avenue Nestlé 55, CH-1800 Vevey, Švajčiarsko, reg. č.: CH-550-0067293-5 (ďalej len „Nestlé“) prostredníctvom splnomocnenej spoločnosti Ružička Csekes, s. r. o. so sídlom Vysoká 2/B, 811 06, Bratislava, v mene ktorej koná na základe substitučného plnomocenstva JUDr. Naďa Spustová (ďalej len „právna zástupkyňa“) oznamuje koncentráciu spočívajúcu v nadobudnutí nepriamej výlučnej kontroly podnikateľom Nestlé nad podnikom podnikateľa Technocom LLC, so sídlom Prospect Geroyiv Stalingrad 45, Kharkiv, 61105, Ukrajina, reg. č.: 30511780 (ďalej len „Technocom“) prostredníctvom nadobudnutia 100 %-ného majetkového podielu v spoločnosti Divicatch Limited so sídlom Agias Zonis, 50 Arianthi Court 2nd floor, P.C. 3090, Limassol, Cyprus, reg. č. HE258184 (ďalej len „Divicatch“) na základe Zmluvy o kúpe a prevode akcií uzatvorenej dňa 08. 12. 2009 medzi spoločnosťou TEKWARE Limited so sídlom Agias Zonis, 50 Arianthi Court 2nd floor, P.C. 3090, Limassol, Cyprus, reg. č.: HE232827 (ďalej len „TEKWARE Limited“) a spoločnosťou VICTORY FUTURE INVESTMENT Limited so sídlom 88 Hong Po Road, 2/F, House 111, Villa pinada House, Tuen Mun, New Territories, Hong Kong, reg. č.: 1308902 (ďalej len „VICTORY FUTURE INVESTMENT Limited“), ako predávajúcimi, a spoločnosťou Nestlé a spoločnosťou SOMAFA S.A. so sídlom na Zugerstrasse 8, 6330 Cham, Švajčiarsko, reg. č. 055014 (ďalej len „Somafa“), ako kupujúcimi, a pánom Pham Nhat Vuong ako ručiteľom (ďalej len „Zmluva o kúpe a prevode akcií“). 

2.	Dňa 21. 12. 2009 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo 0046/OK/2009, o čom úrad upovedomil oznamovateľa koncentrácie listom číslo 156/PMÚ SR/2010 zo dňa 18. 01. 2010.

3.	Doručené oznámenie koncentrácie bolo doplnené listami zaevidovanými úradom pod číslami 4819/2009 dňa 28. 12. 2009, 4821/2009 dňa 28. 12. 2009, 69/2010 dňa 11. 01. 2010 a 73/2010 dňa 11. 01. 2010. 

4.	Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad vyššie uvedeným listom číslo 156/PMÚ SR/2010 zo dňa 18. 01. 2010 vyzval účastníka konania na doplnenie predmetného oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona nezačala plynúť.

5.	Účastník konania doplnil chýbajúce informácie a podklady podľa § 10 ods. 12 zákona a vyhlášky listami zaevidovanými úradom pod číslami 201/2010 dňa 21. 01. 2010 a 267/2010 dňa 29. 01. 2010. Doručením listu číslo 267/2010 sa oznámenie predmetnej koncentrácie stalo úplným a dňa 01. 02. 2010 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom zaevidovaným pod číslom 290/PMÚ SR/2010 zo dňa 01. 02. 2010.

6.	Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 3 319 eur bol uhradený dňa 28. 01. 2010.

7.	Z podkladov a informácií, ktoré boli úradu predložené v predmetnom správnom konaní účastníkom konania vyplynuli nasledujúce skutočnosti:

I.	Podnikatelia

8.	Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

a.	Nestlé

9.	Nestlé je spoločnosť založená v súlade s právnym poriadkom Švajčiarska, kde je aj zaregistrovaná. Je materskou spoločnosťou skupiny spoločností, ktoré vykonávajú svoje aktivity celosvetovo (ďalej len „skupina Nestlé“). Zoznam spoločností patriacich do skupiny Nestlé je súčasťou spisového materiálu. 

10.	Predmetom činnosti spoločností patriacich do skupiny Nestlé sú aktivity predovšetkým v oblasti výroby, marketingu a predaja širokej škály pokrmov, ako napríklad: mliečnych výrobkov, rozpustenej kávy, minerálnych vôd, nápojov, cereálií, instantných jedál a diétnych výrobkov, kulinárskych produktov, mrazených jedál, zmrzliny, čokolády a starostlivosti o domáce zvieratá. 

11.	Hlavnými výrobkovými skupinami spoločnosti Nestlé sú:
-	instantná káva,
-	sušené a kondenzované mlieko,
-	detská výživa,
-	minerálne vody,
-	čokoláda a cukrovinky,
-	čokoládové a sladové nápoje,
-	dehydrované polievky a korenia,
-	zmrazené hotové jedlá,
-	potrava pre psy a mačky,
-	zmrzlina,
-	cereálie.

12.	Spoločnosť Nestlé je aktívna aj v niektorých oblastiach netýkajúcich sa potravinárskych výrobkov. Ide o farmaceutické a kozmetické odvetvie a oblasť zdravotníckych pomôcok. Riaditeľstvo spoločnosti Nestlé pre trh v Českej a Slovenskej republike sídli v Českej republike. 

13.	V Slovenskej republike je spoločnosť Nestlé aktívna výlučne v sektore potravín, konkrétne ide o nápoje, výživu, doplnky na varenie, čokoládu, sladkosti, biskvity a stravovacie služby. 

14.	Na území Slovenskej republiky pôsobí spoločnosť Nestlé prostredníctvom dcérskej spoločnosti Nestlé Slovensko, s. r. o.. Tento podnik je výrobným závodom, ktorý sa nachádza v Prievidzi. Výroba je zameraná predovšetkým na sortiment dehydrovaných výrobkov – bujónov, polievok, korení a doplnkov do varenia, marmelád a ďalších kulinárskych výrobkov. Uvedené výrobky nepredáva len na území Slovenska, ale ich vyváža aj do zahraničia. Okrem produktov, ktoré vyrába Nestlé Slovensko, s. r. o., spoločnosť Nestlé dováža ostatné svoje produkty na Slovensko zo zahraničia. 

15.	Okrem spoločnosti Nestlé Slovensko, s. r. o. vlastní spoločnosť Nestlé na Slovensku aj majetkový podiel v spoločnosti Cereal Partners Slovak Republik, s. r. o.. Spoločnosť Cereal Partners Slovak Republik, s. r. o. nevyrába v Slovenskej republike žiadne produkty, uvedená spoločnosť sa zaoberá nákupom a predajom cereálnych výrobkov. 

16.	Z vyššie uvedených skutočností vyplýva, že spoločnosť Nestlé je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

b.	Technocom

17.	Spoločnosť Technocom bola založená v súlade s právnym poriadkom Ukrajiny, kde je aj zaregistrovaná. Majiteľom spoločnosti Technocom je spoločnosť Divicatch, ktorá vlastní 100 %-ný majetkový podiel spoločnosti Technocom. 

18.	Spoločnosť Divicatch bola podľa oznámenia koncentrácie založená ku dňu 23. 11. 2009 za účelom uskutočnenia predmetnej transakcie. Samostatne nevyvíja spoločnosť Divicatch žiadne aktivity. Vlastníkom 99,98 %-ného majetkového podielu v spoločnosti Divicatch je spoločnosť TEKWARE Limited a vlastníkom 0,02 %-ného majetkového podielu v spoločnosti Divicatch je spoločnosť VICTORY FUTURE INVESTMENT Limited. Spoločnosť VICTORY FUTURE INVESTMENT Limited zároveň vlastní 95 %-ný majetkový podiel v spoločnosti TEKWARE Limited. 

19.	Predmetom podnikateľskej činnosti spoločnosti Technocom je výroba širokého sortimentu potravinárskych výrobkov, vrátane korenín, dochucovadiel a omáčok, snackov, vrátane zemiakových lupienkov a iného slaného pečiva, instantných jedál vrátane instantných rezancov, instantných polievok a instantnej zemiakovej kaše. Väčšinu svojej produkcie vyrába spoločnosť Technocom pod značkou MIVINA.

20.	Spoločnosť Technocom predáva svoje produkty najmä na domácom trhu na Ukrajine a na zahraničných trhoch napríklad v Rusku, Poľsku, ostatných krajinách strednej a východnej Európy a Európskej únie, Afrike, pobaltských krajinách a v Ázii.

21.	Na území Slovenskej republiky predáva spoločnosť Technocom výlučne instantné rezance obchodnej značky MIVINA a to prostredníctvom nezávislej distribučnej spoločnosti, pričom objem predaja týchto produktov na území Slovenskej republiky dosahuje, podľa oznámenia koncentrácie, zanedbateľné množstvo. Spoločnosť  Technocom nevlastní na Slovensku žiadnu dcérsku spoločnosť.

22.	Z vyššie uvedených skutočností vyplýva, že spoločnosť Technocom je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

II.	Forma koncentrácie

23.	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

24.	Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

25.	Dňa 08. 12. 2009 bola uzatvorená Zmluva o kúpe a prevode akcií medzi spoločnosťami TEKWARE Limited a VICTORY FUTURE INVESTMENT Limited ako predávajúcimi a spoločnosťami Nestlé a Somafa ako kupujúcimi a pánom Pham Nhat Vuong ako ručiteľom. 

26.	Z predložených podkladov a informácií úrad zistil, že na základe Zmluvy o kúpe a prevode akcií nadobudne spoločnosť Nestlé 99,98 % akcií spoločnosti Divicatch a spoločnosť Somafa nadobudne 0,02 % akcií spoločnosti Divicatch. Spoločnosť Nestlé tak bude po uskutočnení koncentrácie vlastniť 100 % akcií spoločnosti Divicatch, pričom 99,98 % akcií spoločnosti Divicatch bude vlastniť priamo a 0,02 % akcií spoločnosti Divicatch bude vlastniť nepriamo prostredníctvom 100 %-nej dcérskej spoločnosti Somafa. 

27.	Z podkladov a informácií doručených úradu účastníkom konania vyplýva, že spoločnosť Divicatch je vlastníkom 100 %-ného majetkového podielu v spoločnosti Technocom, pričom spoločnosť Divicatch je novozaložená spoločnosť, ktorá nevykonáva žiadne aktivity a ktorá bola založená za účelom uskutočnenia posudzovanej transakcie, t. j. za účelom nadobudnutia podniku podnikateľa Technocom spoločnosťou Nestlé. 

28.	Na základe vyššie uvedeného spoločnosť Nestlé, prostredníctvom nadobudnutia 100 %-ného majetkového podielu v spoločnosti Divicatch, nadobudne aj 100 %-ný majetkový podiel v spoločnosti Technocom. Z podkladov predložených účastníkom konania vyplýva, že vzhľadom na to, že spoločnosť Divicatch je účelovo založená spoločnosť, ktorá nevykonáva žiadne aktivity, nadobudnutím akcií spoločnosti Divicatch nadobudne spoločnosť Nestlé možnosť rozhodovať o prijímaní rozhodnutí strategického charakteru v podniku podnikateľa Technocom, a teda uskutočnením posudzovanej transakcie nadobudne spoločnosť Nestlé  nepriamu výlučnú kontrolu nad podnikom podnikateľa Technocom. 

29.	Vzhľadom na vyššie uvedené skutočnosti úrad dospel k záveru, že uzatvorením Zmluvy o kúpe a prevode akcií vznikla koncentrácia medzi podnikateľmi Nestlé a Technocom podľa § 9 ods. 1 písm. b) zákona v spojení s § 9 ods. 4 písm. b) zákona.

III.	Účastníci konania a koncentrácie

30.	Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

31.	Z vyššie uvedeného vyplýva, že účastníkom konania v prípade predmetnej koncentrácie je podnikateľ Nestlé, ktorý získava nepriamu výlučnú kontrolu nad podnikom podnikateľa Technocom. 

32.	Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

33.	Vzhľadom na to, že spoločnosť Divicatch je účelovo založená spoločnosť, ktorá nevykonáva žiadne aktivity, úrad v prípade predmetnej koncentrácie označil za účastníka koncentrácie podnikateľa Nestlé, ktorý získava nepriamu výlučnú kontrolu nad podnikom podnikateľa Technocom, ako aj podnikateľa Technocom, nad ktorým je nepriama výlučná kontrola získavaná. 

IV.	Koncentrácia podliehajúca kontrole úradu

34.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

35.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

36.	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

37.	Na základe predložených podkladov a informácií úrad zistil, že spoločnosť Nestlé dosiahla za uzatvorené účtovné obdobie predchádzajúce vzniku koncentrácie na území Slovenskej republiky celkový obrat vyšší ako 19 000 000 eur a spoločnosť Technocom dosiahla za uzatvorené účtovné obdobie predchádzajúce vzniku koncentrácie celosvetový celkový obrat vyšší ako 46 000 000 eur. 

38.	Z vyššie uvedeného vyplýva, že účastníci koncentrácie dosiahli zákonom stanovenú výšku obratov podľa § 10 ods. 1 písm. b) zákona a predmetná koncentrácia teda podlieha kontrole úradu. 

39.	Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

V.	Relevantné trhy

40.	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

a.	Tovarové relevantné trhy

41.	Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

42.	Pri definovaní tovarového relevantného trhu úrad vychádzal z aktivít účastníkov koncentrácie, pričom zistil, že spoločnosť Technocom dováža na Slovensko iba jeden produkt, a to instantné, tzv. čínske rezance pod obchodným označením MIVINA (ďalej len „instantné rezance“) a že spoločnosť Nestlé predáva na slovenskom trhu široké portfólio produktov vrátane dehydrovaných instantných polotovarov, avšak instantné rezance vo svojom portfóliu nemá.

43.	Pri definovaní tovarového relevantného trhu účastníci koncentrácie vychádzali z rozhodnutia Európskej Komisie v prípade koncentrácie UNILEVER/BESTFOODS, z ktorého vyplýva, že za samostatný tovarový relevantný trh možno považovať trh instantných snackov určených na konzumáciu medzi dvoma hlavnými jedlami, ktoré sa spravidla konzumujú na pracovisku. Jedná sa o produkty v balení po jednej samostatnej porcii, na prípravu ktorých sa vyžaduje iba pridanie horúcej vody, nie však varenie. Zároveň sa jedná o produkty, ktoré nie sú predávané vo vlastných nádobách na prípravu a je teda potrebné použitie vhodnej nádoby. Tieto produkty sa nevyhnutnosťou ich prípravy pridaním horúcej vody pred konzumáciou líšia od hotových snackov, ktoré možno konzumovať okamžite a zároveň majú väčšiu schopnosť zasýtenia vzhľadom na to, že ide o teplé snacky. 

44.	Na základe faktorov, podľa ktorých bola v predmetnom prípade Európskej Komisie vyhodnocovaná zastupiteľnosť príslušných produktov, najbližší konkurenčný produkt k instantným rezancom v jednoporciovom balení predstavujú instantné polievky v jednoporciovom balení a účastníci predmetnej koncentrácie navrhli vymedziť tovarový relevantný trh ako trh instantných snackov, ktorý zahŕňa instantné polievky v jednoporciovom balení a instantné rezance v jednoporciovom balení (ďalej len „trh instantných polievok“).

45.	Účastníci koncentrácie však zároveň uvádzajú, že napriek spoločným charakteristikám instantných polievok a instantných rezancov, tieto produkty sú substitútom iba pre určitú skupinu spotrebiteľov, a to vzhľadom na odlišnosti týchto produktov, ktoré spočívajú v spôsobe ich použitia ako aj v mierne odlišnej cieľovej skupine spotrebiteľov. V prípade instantných rezancov sa totiž jedná o pokrm s väčším zasýtením. Je zameraný na spotrebiteľov s nižším príjmom, zatiaľ čo instantné polievky sú skôr malým jedlom prevažne netekutej konzistencie. Instantné polievky sú aj podľa zistení Európskej Komisie vnímané ako sýtejšia a slaná alternatíva teplého nápoja.

46.	Napriek vyššie naznačeným odlišnostiam, účastníci koncentrácie navrhujú vymedziť v súlade s rozhodovacou praxou Európskej Komisie tovarový relevantný trh ako trh instantných polievok. 

47.	Úrad na základe rozhodovacej praxe Európskej Komisie a podkladov a informácií, ktoré predložili účastníci koncentrácie, ako aj vzhľadom na závery uvedené v tomto rozhodnutí, ponechal presnú definíciu tovarového relevantného trhu v tomto prípade otvorenú.

b. Priestorové relevantné trhy

48.	Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

49.	Na základe skutočnosti, že predmetné instantné polievky a instantné rezance sú bežne dostupným tovarom na celom území Slovenskej republiky za porovnateľných podmienok, účastníci koncentrácie navrhujú vymedziť predmetný relevantný trh z priestorového hľadiska územím Slovenskej republiky.

50.	Vzhľadom na závery uvedené v tomto rozhodnutí úrad ponechal v predmetnom prípade presnú definíciu priestorového relevantného trhu otvorenú. 

VI.	Dopad koncentrácie na hospodársku súťaž

51.	Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

52.	Z oznámenia koncentrácie vyplýva, že účastník konania má záujem rozšíriť prostredníctvom posudzovanej koncentrácie portfólio svojich výrobkov. Uskutočnením posudzovanej koncentrácie tak podnikateľ Nestlé bude svojím zákazníkom ponúkať nielen instantné polievky, ale aj instantné rezance, ktoré v súčasnosti nevyrába, ani nepredáva. 

53.	Vzhľadom na to, že aktivity účastníkov koncentrácie sa v predmetnom prípade čiastočne prekrývajú na území Slovenskej republiky na trhu instantných polievok, úrad považuje predmetnú koncentráciu za koncentráciu horizontálneho charakteru.

54.	Pri posudzovaní dopadov predmetnej koncentrácie úrad prihliadal na štruktúru trhu, intenzitu hospodárskej súťaže, bariéry vstupu a postavenie jednotlivých súťažiacich na vymedzenom trhu. 

55.	Celkovú veľkosť trhu instantných polievok na území Slovenskej republiky vyjadrili účastníci koncentrácie na základe kvalifikovaného odhadu podnikateľa Nestlé. Z predložených podkladov a informácií vyplýva, že celková veľkosť predmetného trhu v roku 2008 bola približne 10,7 mil. eur. 

56.	Podľa výšky obratu, ktorý dosiahol podnikateľ Nestlé z predaja instantných polievok na území Slovenskej republiky v roku 2008, trhový podiel podnikateľa Nestlé na trhu instantných polievok nepresiahol 25 %. Na základe údajov o objeme predaja, ktorý dosiahol účastník koncentrácie Technocom v roku 2008 z dovozu instantných rezancov MIVINA na územie Slovenskej republiky, trhový podiel podnikateľa Technocom na trhu instantných polievok nepresiahol 2 %. 

57.	Z oznámenia koncentrácie vyplýva, že podnikateľ Nestlé vyrába instantné polievky v závode v Prievidzi, pričom veľká časť produkcie je určená pre zahraničné trhy. Podnikateľ Technocom má výrobné kapacity výlučne na Ukrajine a celý objem predaja instantných rezancov MIVINA na Slovensko dováža z Ukrajiny. 

58.	Medzi najvýznamnejších konkurentov účastníkov koncentrácie podľa oznámenia koncentrácie patria spoločnosti VITANA Slovensko, s. r. o., Meisslova 5, 902 01 Pezinok (ďalej len „Vitana“), UNILEVER Slovensko, spol. s r. o., Cintorínska 3/B, 810 00 Bratislava (ďalej „UNILEVER Slovensko“), UNIVERSAL-SK, s. r. o., Kamenná 1096/53, 949 01 Nitra (ďalej len „UNIVERSAL-SK“) a privátne značky veľkoobchodných reťazcov, pod ktorými sa predávajú instantné rezance. 

59.	Spoločnosť Vitana dosiahla na predmetnom trhu podiel nepresahujúci 20 %, spoločnosť UNILEVER Slovensko dosiahla podiel nepresahujúci 15 % a trhový podiel privátnych značiek na predmetnom trhu bol podľa účastníka konania v rozpätí 10 až 20 %. Podľa účastníka koncentrácie pôsobí na predmetnom trhu aj veľký počet výrobcov a predajcov instantných rezancov, trhový podiel každého z nich nepresiahne 5 % a sú medzi nimi aj mnohí zahraniční výrobcovia a predajcovia, najmä z ázijských krajín.

60.	Z predložených podkladov a informácií vyplýva, že vstupu nového podnikateľa na trh instantných polievok nebránia významné regulačné prekážky či iné obmedzenia. Distribúcia instantných polievok sa spravidla nerealizuje na exkluzívnej báze a stabilným odberateľom týchto produktov sú obchodné reťazce. 

61.	Z vyššie uvedených skutočností vyplýva, že po uskutočnení posudzovanej koncentrácie bude trhový podiel podnikateľa Nestlé do 25 %. Tento trhový podiel je zvýšený o podiel podnikateľa Technocom, ktorý na Slovensku nepresiahol 2 %. Vzhľadom na to, že podnikateľ Technocom nemá na Slovensku v súčasnosti na posudzovanom trhu významné postavenie ako aj vzhľadom na postavenie ostatných podnikateľov, uskutočnením posudzovanej koncentrácie sa postavenie účastníkov koncentrácie na posudzovanom trhu významne nezmení a nedôjde ani k výraznej zmene existujúcej štruktúry na predmetnom trhu.

62.	V prípade užšej definície tovarových relevantných trhov, kedy by instantné polievky v jednoporciovom balení a instantné rezance v jednoporciovom balení predstavovali samostatné tovarové relevantné trhy, aktivity účastníkov koncentrácie by sa ani neprekrývali a neboli by ovplyvnené žiadne relevantné trhy, na ktorých pôsobia účastníci koncentrácie.

63.	Vzhľadom na to, že uskutočnením posudzovanej koncentrácie nedôjde k významnej zmene konkurenčného prostredia ani na užšie vymedzených trhoch, úrad ponechal presnú definíciu relevantného trhu otvorenú a pre účely tohto rozhodnutia skúmal dopady posudzovanej koncentrácie na širšie vymedzený trh instantných polievok.

64.	Z vyššie uvedených skutočností vyplýva, že uskutočnením posudzovanej koncentrácie nedôjde k významnej zmene konkurenčného prostredia na trhu instantných polievok a podnikateľ Nestlé bude na tomto trhu vystavený podstatnej hospodárskej súťaži i po uskutočnení posudzovanej koncentrácie a nebude sa môcť správať nezávisle voči svojim konkurentom, dodávateľom a odberateľom.

VII.	Záver

65.	Po preskúmaní a komplexnom vyhodnotení všetkých získaných podkladov a informácií, úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na trhu instantných polievok na území Slovenskej republiky. 

66.	Podľa § 33 zákona úrad listom číslo 335/PMÚ SR/2010 zo dňa 04. 02. 2010 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

67.	Účastník konania sa k predmetnej výzve vyjadril listom zaevidovaným úradom pod číslom 387/2010 dňa 09. 02. 2010, v ktorom pri informáciách obsahujúcich obchodné tajomstvo predložil úradu návrh iného znenia predmetných informácií, ktorý neobsahuje obchodné tajomstvo. Predložený návrh zabezpečujúci ochranu obchodného tajomstva úrad akceptoval.

68.	S výnimkou vyššie uvedených pripomienok týkajúcich sa vymedzenia obchodného tajomstva, účastník konania v predmetnom liste uviedol, že k podkladom rozhodnutia, k spôsobu jeho zistenia a k záverom uvedeným vo výzve úradu nemá žiadne pripomienky, a že súhlasí so zisteniami a závermi úradu.

69.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

70.	Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Emília Babiaková
	riaditeľka odboru koncentrácií

Rozhodnutie sa doručuje:

Ružička Csekes, s. r. o.
JUDr. Naďa Spustová
advokátka
Vysoká 2/B
811 06 Bratislava